《长平戈头叹》
明代·乌斯道

降虏之戈舆入关，千年尚落泥沙间。腥铁阴生紫花出，血痕半蚀朱砂斑。

惊看故物为磨洗，似见风云掌中起。风云惨澹坑堑深，冤气浮沈铁光里。

当时挥戈期第一，一鼓能回鲁阳日。谁知括母空上书，竟堕长陵锐头术。

遗铁尺馀人共传，四十万人谁见怜。人骨烟消铁无恙，流传作鉴非皇天。

天下茫茫仗真宰，格斗何须血成海。长平道上有人行，百胜秦兵岂长在。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。